કવિ, હીરામન આગળ થોડીક અફસોસ અને વસવસાની વાતો કર્યા પછી સહસા બધું ખંખેરી નાંખી વર્તમાનમાં પાછો ફરે છે પૂરી જીજીવિષાથી ભરપૂર ! જાણે ‘ જીવન ચલને કા નામ ‘ ગણગણતો ! એ એક અદ્ભુત વાતથી સમાપન કરે છે. ‘ તીસરી કસમ ‘ વાળા જે મેળામાં હીરામન હીરાબાઈને પોતાના ટપ્પરમાં લઇ ગયો હતો અને પછી પોતાના યાર-દોસ્તારો સાથે હીરાબાઈની નૌટંકી ભરપેટ માણી હતી એવો જ એક મેળો જગતભરના હીરામનોનો ભરાય તો ! એક બાજુ આટલા બધા હીરામન અને બીજી બાજુ આટલા બધા હીરામનોને નિહાળી ખુશ-ખુશ થતી એક માત્ર હીરાબાઈ ! અને પાછા એ બધા હીરામનો ભેગા મળી પેલું ગીત ગાય જે મૂળ ‘ તીસરી કસમ ‘ માં પોતાના મિત્ર લાલમોહરના કંઠે સાંભળી હીરામન ડફલી વગાડતાં- વગાડતાં શું ઝૂમ્યો હતો, શું મદમસ્ત થયો હતો !